SET ปิดบวก 7 จุด ไซด์เวย์กรอบแคบหลังไร้ปัจจัยใหม่ แนะจับตาประชุมเฟด 27-28 ส.ค.นี้
SET ปิดบวก 7 จุด ไซด์เวย์กรอบแคบหลังไร้ปัจจัยใหม่ แนะจับตาประชุมเฟด 27-28 ส.ค.นี้
26 ส.ค. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,322.55 จุด เพิ่มขึ้น 6.56 จุด (+0.50%) มูลค่าการซื้อขาย 48,652.28 ล้านบาท
10 หุ้นดันดัชนี

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แกว่งไซด์เวย์ในกรอบแคบคล้ายกับตลาดต่างประเทศ โดยตลาดหุ้นในภูมิภาคเอเชียแกว่งไซด์เวย์ทั้งแดนบวก-ลบ เช่นเดียวกับตลาดในยุโรปที่เทรดบ่ายนี้ ส่วนดาวโจนส์ฟิวเจอร์สติดลบเล็กน้อย เนื่องจากไม่มีปัจจัยใหม่เข้ามาสนับสนุน ส่งผลให้วอลุ่มเทรดตลาดโดยรวมบางไปด้วย
ทั้งนี้ ตลาดฯมีการเวียนกลุ่มหุ้นเล่น โดยวันนี้หันมาเล่นหุ้นที่ Laggard อย่างกลุ่มไฟแนนซ์ที่ราคาแต่ละตัวปรับตัวลงไปมากในช่วงก่อนหน้านี้
อย่างไรก็ดี ยังต้องติดตามการประชุมประจำปีของธนาคารกลางสหรัฐ (เฟด) ที่เมืองแจ็คสัน โฮล วันที่ 27-28 ส.ค.นี้ว่าประธานเฟดจะส่งสัญญาณเกี่ยวกับเศรษฐกิจสหรัฐอย่างไร และคำกล่าวของนายโดนัลด์ ทรัมป์ ในฐานะผู้ท้าชิงตำแหน่งประธานาธิบดีในการเลือกตั้งเดือน พ.ย.นี้ รวมถึงจับตาตัวเลขเศรษฐกิจของสหรัฐฯ และทางฝั่งยูโรโซนที่จะทยอยออกมาช่วงปลายสัปดาห์นี้ด้วย
แนวโน้มการลงทุนในวันพรุ่งนี้ (27 ส.ค.) นายวีระวัฒน์ กล่าวว่า ตลาดฯคงจะแกว่งไซด์เวย์ต่อไปในช่วงนี้ โดยมีแนวรับ 1,300 จุด ส่วนแนวต้าน 1,330 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STGT มูลค่าการซื้อขาย 1,802.32 ล้านบาท ปิดที่ 70.25 บาท เพิ่มขึ้น 2.50 บาท
SAWAD มูลค่าการซื้อขาย 1,645.49 ล้านบาท ปิดที่  47.75 บาท เพิ่มขึ้น 4.25 บาท
AOT มูลค่าการซื้อขาย 1,387.33 ล้านบาท ปิดที่ 57.00 บาท ราคาไม่เปลี่ยนแปลง
PTT มูลค่าการซื้อขาย 1,207.44 ล้านบาท ปิดที่ 37.00 บาท ลดลง 0.25 บาท
KBANK มูลค่าการซื้อขาย 1,105.19 ล้านบาท ปิดที่ 86.00 บาท ราคาไม่เปลี่ยนแปลง